กสิกรมั่นใจสินเชื่อโตได้แม้ปัจจัยลบ
&#8220;กสิกร&#8221; กัดฟันคงเป้าสินเชื่อทั้งปี 11% จากครึ่งแรกทำได้ 3.8% ย้ำครึ่งปีหลังสถานการณ์ยังน่าห่วง
24 ก.ค. 2555

“กสิกร” กัดฟันคงเป้าสินเชื่อทั้งปี 11% จากครึ่งแรกทำได้ 3.8% ย้ำครึ่งปีหลังสถานการณ์ยังน่าห่วง
นายกฤษฎา ล่ำซำ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารยังคงเป้าหมายสินเชื่อปีนี้ทั้งปีไว้ที่ 9-11% จากครึ่งปีแรกสินเชื่อขยายตัว 3.8% คาดว่าในครึ่งปีหลังจะขยายสินเชื่อได้ตามเป้า โดยอัตราการขยายตัวเศรษฐกิจ (จีดีพี) ปีนี้น่าจะโต 4.55.5% 
นายกฤษฎา กล่าวว่า ครึ่งปีหลังปัจจัยในต่างประเทศยังต้องติดตาม ทั้งสถานการณ์ของกรีซและสหภาพยุโรป (อียู) ที่ยังไม่มีข่าวดี จีนประเทศมหาอำนาจก็เริ่มมีปัญหา การส่งออกอาจไม่ดีเท่าที่ควร เพราะสหรัฐเริ่มมีการนำเข้าน้อยลง ปัจจัยต่างๆ จะเชื่อมโยงกันหมด
“ขณะนี้สถานการณ์ต่างๆ ไม่แน่นอน ทุกคนก็ระวังหมด เงินเหรียญสหรัฐจะแข็งค่า ซึ่งจะทำให้เงินบาทอ่อนค่า แต่ไม่ใช่ว่าเงินบาทอ่อนแล้วดี เพราะเงินมันแกว่งจากความไม่แน่นอน ยังมีความผันผวนจากค่าเงินสูงในระยะต่อจากนี้” นายกฤษฎา กล่าว
นายกฤษฎา กล่าวว่า ธนาคารได้เป็นที่ปรึกษาทางการเงินช่วยระดมทุนผ่านการเสนอขายกองทุนรวมโครงสร้างพื้นฐาน (Infrastructure Fund) ให้กับบริษัท โซล่า เพาเวอร์ มูลค่ากองทุน 5,000 ล้านบาท สำหรับลงทุนในโครงการระบบไฟฟ้าพลังงานแสงอาทิตย์ หรือโซลาร์ฟาร์ม จำนวน 7 โครงการ